
Smederevo: Agonila se nastavlja 


Sećate se železare „Smederevo“? 
Da, to je ista ona železara za koju su 
nas pre godinu dana lagali da su je 
dobili od US Steel-a za jedan dolar, 
a zapravo su platili preko 50 miliona 
dolara. E pa, iz Smedereva stiže vest 
da pokretanje visoke peći u železari 
nije moguće pre proleća. Čak i tada, 
za početak proizvodnje na visokoj 
peći potrebno je najmanje dva do 
tri meseca, jer toliko traje postupak 
dopreme sirovina. 

Zapravo, čeka se maj i odluka 
države o ponudi ruske korporacije 
,,Uralvagonzavod“. Do zvaničnog 
isteka tendera ostalo je još mesec 
dana, a ,,Uralvagonzavod“, koji 
je jedini otkupio tendersku 
dokumentaciju, saopštio je da će 
sredinom febrauara izaći sa po- 
nudom za čeličanu. Vlast se uvek 


seti bivšeg ,,Sartida“ kad im zatreba 
za neko političko potkusurivanje. 
Tako će sada Rusi biti predstavljeni 
kao spasioci smederevskih radni- 
ka. Gle čuda, otkud to? 

Dok političari lažu, narod, kao što 
znamo, umire. Tako je u poslednje 
vreme železaru napustio znatan 
deo stručnog kadra, koji su otišli u 
potrazi za boljim poslom, a ostali 
radnici pod ogromnim stresom če- 
kaju da vide kako će oni od gore da 
im reše sudbinu. Zasad im je jedi- 
no izvesna isplata 60 odsto zarade 
do 15. maja. U fabrici trenutno radi 
oko 500 radnika, dok je skoro 4.800 
na plaćenom odsustvu. 

O ovoj železari smo pisali u 
broju 25. Direktne akcije iz prošle 
godine. Istina o slučaju železare 
,,Smederevo“ može se sažeti u je- 


dnu rečenicu: ,,Ju es stil“ je dobio 
železaru na poklon, ostvarili su 
ogroman profit tako što su pretopili 
najkvalitetniji jugoslovenski čelik, 
koristeći robovski rad radnika 
koje su takođe kupili od države, 
a onda su prodali železaru nazad 
državi za 50 miliona dolara. Misli- 
te da je političarima zaista stalo do 
smederevskih radnika? Mislite da 
će im država pomoći, rešiti njihove 
probleme? 



11 meseci bez plate 

Zlatko Vidanović je u ,,Gra- 
đevinaru” iz Niša 37 godina 
radio kao vozač da bi, zbog 
„restruktuiranja” bio premešten 
u službu održavanja. On svaki 
dan ide na posao, a od firme 
nije primio ni dinar poslednjih 
11 meseci. Ukupno mu duguju 
49 plata, što iznosi skoro milion 
dinara. Vidanović preživljava od 
suprugine penzije od 20.000 di- 
nara, iako ni njoj od bivše firme 
nije plaćeno 45 zarada. ,,Kad 
platimo račune, imamo samo za 
ono najosnovnije. Meso na trpezi 
se meri gramima, kada ga uopšte 
ima”, kaže Vidanović. Inače, u 
„Građevinaru” bez plate radi 
ukupno 82 radnika. 

Dragana Ekreš je nekadašnja 


radnica „Jugoremedije”, zre- 
njaninske firme koja je završila 
u stečaju. Od oktobra 2011. nije 
primila ni dinar. Živi sa 12- 
godišnjim sinom i ocem, koji je 
teško oboleo, nije sposoban za rad, 
a ne daju mu invalidsku penziju. 
Žive od alimentacije od 6.000 i 
dečjeg dodatka od 2.800 dinara. 
Čim dobije alimentaciju, Dragana 
prvo ode da uplati struju, a dečji 
dodatak je dovoljan samo za par 
dana hrane. Telefon su im odavno 
isekli, a u domaćinstvu se i ne 
greju, osim u dečjoj sobi gde se 
povremeno pali plinska peć. 

Oko 50.000 radnika u Srbiji ima 
posao, ali ne prima platu. Dva 
puta više ljudi, oko 100.000, prima 
platu sa zakašnjenjem od pola 
godine. 


Sve više beskućnika u Srbiji 

Prema podacima Centra za una- 
pređenje stanovanja socijalno ugro- 
ženih grupa (Hausing centar), u 
Srbiji živi između 800.000 i 900.000 
beskućnika ili onih koji su u situaciji 
da to ubrzo postanu. Beskućnici 
u Srbiji su pretežno muškog pola, 
niskog obrazovanja, nezaposleni ili 
angažovani na nesigurnim i slabo 
plaćenim poskmma. Beskućnici 
koji su ostah bez posla najčešće su 
radili fizičke poslove u državnim 
i društvenim preduzećima, a sada 
nemaju prihode ni od rada, niti od 
penzije. Svaki treći korisnik pri- 
hvatilišta je bio uhapšen jednom ili 
više puta u životu, a svaki četvrti je bio 
u zatvoru. Prema podacima Centra, 
svaki deveti građanin Srbije može biti 
svrstan u kategoriju beskućnika. 


“NIK0 NIJE D0V0LJN0 D0BAR DA BUDE NEČIJI G0SP0DAR.” (Vilijam Moris) 





Preporučujemo film 


Podržavamo borbu 
naroda Slovenije! 


Podstaknuta nedavnim događajima 
u Sloveniji koji su korenito protresli, 
i koji i dalje tresu sistem u toj državi, 
Anarhosindikalistička inicijativa je 
uputila pobunjenom slovenačkom 
narodu pismo podrške. Tekst pisma 
prenosimo u celosti. 

Dragi drugovi i drugarice, 

Već neko vreme sa zanimanjem pra- 
timo situaciju u Sloveniji i želimo 
da u potpunosti podržimo vašu 
borbu i spremnost da preuzmete 
kontrolu nad svojim životima. 
Posebno pozdravljamo direktno 
demokratski način organizacije i 
neposredne metode borbe koji ko- 
ristite. Jedino direktno hvatanje u 
koštac sa problemom može dovesti 
do njegovog rešavanja! 

Sva prava izborena tokom duge 
istorije klasnih borbi, poput prava 
na rad, sindikalno organizovanje, 
osmočasovni radni dan itd. ostva- 
rena su masovnim protestma, blo- 
kadama, generalnim štrajkovima i 
radikalnim sukobima sa gazdama i 
državom. 

Vladajuća elita to dobro zna i zato 
na sve moguće načine hoće da 
osujeti vaše organizovanje. S jedne 
strane sistem pokušava da uguši 
pobunu brutalnim policijskim 
intervencijama i hapšenjima, sa 
druge da je ideološki razvodni 
pomoću političkih partija, bi- 


rokratskih sindikata i drugih ko- 
ruptivnih predstavnika. U takvim 
uslovima je mogućnost svih u pro- 
testu da podjednako učestvuju u 
donošenju odluka ključna za uspeh. 
Direktna demokratija vam daje 
snagu i onemogućava zastrašivanje 
ili potkupljivanje kao u slučaju ka- 
da bi proteste vodila šačica lidera! 

Vašu borbu, baziranu na principi- 
ma direktne demokratije i direktne 
akcije, protiv neoliberalizma, sa- 
movolje vlasti i pljačke naroda, 
vidimo kao važan korak ka us- 
postavljanju jednog novog, pra- 
vednijeg sveta. Društva koje će biti 
bazirano na individualnoj i ko- 
lektivnoj slobodi, ravnopravnosti, 
solidarnosti i međusobnoj pomo- 
ći, lišeno svih oblika represije, 
hijerarhije i vlasti čoveka nad 
čovekom! 

Svesni smo koliko je energije i 
hrabrosti potrebno u takvoj borbi, 
ali ubeđeni smo da ćete ih u sebi na- 
ći dovoljno da ostvarite svoje cilje- 
ve. Nadamo se da će vaše jedinstvo 
i odlučnost biti nadahnuće za sve 
potlačene stanovnike Balkana. 

Hvala vam na borbi i inspiraciji! 
Smrt državi i kapitalizmu! 

Sindikalna konfederacija 

„ Anarhosindikalistička inicij ativa“, 
sekcija Međunarodnog udruženja 
radnika i radnica 



Privilege 11967) 

Na primeru veoma 
popularnog mladog 
pop pevača lucidno 
je pokazana uloga 
industrije zabave 
kao državnog 

ideološkog aparata. 
Zahvaljujući sprezi 
krupnog kapitala i 
vlasti, mlada zvezda 
je prvo korišćena 
za amortizaciju nezadovoljstva omladine, 
a zatim i za ideološku manipulaciju sa ci- 
ljem okretanja omladine ka nacionalizmu, 
religioznosti i konformizmu, u sklopu opšte 
fašizacije britanskog društva. 

InsideJob (2010) 

Vrlo zanimljiv i deta- 
ljan prikaz nastanka 
svetske ekonomske 
krize. Uprkos pri- 
lično promašenom 
zaključku na kraju 
dokumenarca, odlično 
je prikazana sprega 
između bankara, 
univerzitetskih 
stručnjaka i političara. 
Oni su zajedno organizovali džinovsku pre- 
varu kojom su zaradili desetine milijardi 
dolara, dok su istovremeno upropastili 
milione ljudi i napravili štetu od nekoliko 
hiljada milijardi dolara. Da bi zatim, ne 
snoseći nikakvu odgovornost, naplatili 
deo ove štete upravo od naroda koji su 
osiromašili i upropastili. Ova sprega je da- 
nas snažnija nego ikada u istoriji, a sistem 
je nezamislivo moćan i spreman da se brani 
svim sredstvima. 




The Battle of Culloden (1964) 

Rekonstr ukcij a 
poslednje bitke vođe- 
ne na tlu Velike Brita- 
nije (ne računajući 
Irsku), 1745 kod 
mesta Kuloden. Uz 
objašnjenje socijalne 
strukture učesnika i 
političke motivacije 
zapovednika, kao i 
rasplet i predviđanje 
kratkoročnih i 

dalekosežnih posledica pobede engleske 
vojske nad gorštačkom po-bunjeničkom 
vojskom. 

Direktnu akciju možete nabaviti na sledećm mestima: 


BEOGRAD: Knjižare BARABA, PLATO i 
BEOPOLIS; Kafići BRAT FIDEL i BRAT ČE. 
KRAGUJEVAC: Kafane MAGMAi MARKO. 
SREMSKA MITROVICA: Knjižara BUKBAR. 
UŽICE: Kafić KUĆAČAJA. NIŠ: Udruženje 
ŽENSKI PROSTOR. ZAJEČAR: Omladinski 
centarZAJEČAR. NOVI SAD: Knjižare 
NUBLU i MALAVELIKAKNJIGA. 

AKTUELNO 


CameOver 2013 

Kako oslepeti ,,VeIikog brata"? 



Sve raširenija pojava 
uništavanja kamera 
za nadzor u nemačkim 
gradovima 

U Berlinu su ovih dana sve 
učestalije akcije uništavanja ka- 
mera za nadzor. Učesnici ovih 
uličnih poduhvata smatraju da 
nadzor predstavlja represiju sakri- 
venu iza fraza kao što su „sigur- 
nost građana” ili „smanjenje kri- 
minala”. Akcije su osmišljene po 
ugledu na kompjuterske igrice, ali 
s tom razlikom što se odigravaju 
u stvarnom svetu. Cilj igre je da se 
onesposobi što više kamera, a kao i 
u svakoj igrici, za obavljen zadatak 


dobijaju se bodovi. 

Kako kažu njeni inicijatori, ova igra 
ima samo jedan cilj: oslepeti „Veli- 
kog Brata”. Igra je nazvana Camover, 
a njena pravila vrlo su jednostavna: 
potrebno je oformiti ekipu i dati joj 
ime koje se sastoji iz dva dela. Prvi 
deo imena je „brigada”, „ćelija” ili 
„komanda”, a drugi - ime istorijske 
ličnosti poznate po anarhizmu (npr. 
Ćelija Duruti). Zatim treba uništiti 
što je više moguće nadzornih ka- 
mera, snimiti akciju i objaviti 
„dokumentarni zapis” na web stra- 
nicama igre. Dodatni izazov za igra- 
če je da uopšte pronađu internet 
stranicu Camovera jer ih vlasti 
stalno gase. 

Bodovi se dobijaju za broj 
uništenih kamera, uz dodatne 
poene za „maštovito obavljen” po- 
sao. Uputstva posebno podstiču 
korišćenje specifičnih alata kao što 
su sekire, vile ili konopac. Igrači 
su uglavnom u crnom od glave do 
pete, a lica sakrivaju kapuljačama 
i skijaškim maskama. Njihova 



najčešća meta su kamere na 
ulicama i u javnom prevozu, kao 
što su metro i autobusi. 
„Pravljenjem ove ‘rijaliti’ igre ima- 
li smo nameru da uključimo što vi- 
še ljudi. Iako je zovemo igrom, na- 
ma je to vrlo ozbiljna stvar: želimo 
da uništimo što više kamera i tako 
nenesemo udarac video nadzira- 
nju u našim gradovima”, izjavio 
je jedan od idejnih začetnika 
„igrice”. 

S akcijama se počelo u znak prote- 
sta protiv Evropskog policijskog 
kongresa, koji treba da bude održan 
19. februara u Berlinu. Igra nema 
posebnu nagradu, osim što će po- 
bednik rezervisati mesto u prvom 
redu na protestima koji će se održati 
tri dana pre početka kongresa. 
Organizatori Camovera ovako ob- 
jašnjavaju svoja uverenja na jednoj 
internet stranici: „Око kamere 
ne gleda sve prolaznike jednako. 
Ono više nadzire one koji su po 
uvreženim predrasudama označe- 
ni kao potencijalno devijantni, ti- 
me što nose određenu odeću ili se 
ponašaju na određeni način. Mladi 
ljudi, pogotovo oni sa socijalnih ili 
ekonomskih margina društva, tako 
mogu postati još veće žrtve represi- 
je i osude.” 


Sa suđenja Beogradskoj šestorki 

Odugovlačene i novo montiranje ,,dokaza“ 


6. februara nastavljen je proces 
protiv Tadeja Kurepe, Sanje 


Pretplati se! Godišnja pretplata iznosi 1000 di- 
nara i podrazumeva isporuku Direktne akcije na 
vašu kućnu adresu u narednih godinu dana. Ako 
želite da postanete naš pretplatnik, javite se na 
distro@inicijativa.org ili 063/116-5551. 


Dojkić, Ivana Savića, Nikole 
Mitrovića, Ratibora Trivunca i 
Ivana Vulovića po optužbi da su 
u noći između 24. i 25. avgusta 
2009. na pločnik ispred grčke 
ambasade u Beogradu bacili 
zapaljene flaše sa „nepoznatom 
tečnošću“ i time izvršili krivično 
delo izazivanja opšte opasnosti. 

U prvom delu ročišta govorili 
su svedoci odbrane, iz čijih 
iskaza se jasno vidi da Ratibor 
Trivunac i Nikola Mitrović nisu 
učestvovali u inkriminisanom 
incidentu. 

Tužilaštvo je, nakon toga, iznelo 
predlog da se izvrši veštačenje 
supstance koja je bila u flašama, 
što je usvojeno od strane sudskog 
veća. Ova lucidna ideja, da se 


veštačenje vrši tri i po godine 
od početka procesa, pokazuje da 
je i država svesna da postojeći 
dokazni materijal ne može da 
opravda navode optužnice. 
Posledica ovog predloga biće 
samo dodatno odugovlačenje 
postupka i omogućavanje da se 
presuda donese kada slučaj više 
ne bude imao nikakvu pažnju 
javnosti. 

Podsećamo da je šestoro 
anarhista oslobođeno presudom 
prvostepenog veća koja je 
ukinuta odlukom Apelacionog 
suda 1. jula 2011. godine. 

Sloboda za Bg6! 

Zaustavimo montirane političke 
procese u Srbiji! 


Daliste 

znali o 

...da je 40% dece u svetu ne- 
uhranjeno, dok je 40% mača- 
ka u SAD i EU gojazno? 

Pomorski radnici u Grčkoj štrajkovali su šest 
dana zahtevajući da im se isplate zaostale 
zarade i povuče nacrt zakona koji slabi 
njihov sindikat. Trajekti tih dana uopšte ni- 
su saobraćali tako da je desetine ostrva bilo 
potpuno odsečeno od kopna šest dana. Štrajk 
su podržali i radnici u poljoprivredi koji su 
sproveli blokade glavnih saobraćajnica u 
zemlji. 

Štrajkači su se tokom jučerašnjeg dana vrati- 
li na rad pošto je vlada, drugi put u dve nede- 
lje, naredila meru „civilne mobilizacije”. 
Kordoni do zuba naoružanih policijaca 
obezbeđivali su utovar robe i vozila na traje- 
kte kako bi saobraćaj bio ponovo usposta- 
vljen. Po svemu sudeći, grčka komprador- 
ska vlada će, nakon brutalnog slamanja 
nedavnog osmodnevnog štrajka radnika 
metroa, ovu meru sve češće primenjivati. 

U pomorskom sektoru u Grčkoj vlada velika 
nezaposlenost, a mnogi radnici ne primaju 
plate već šest meseci. Grčki sindikati su za 
20. februar zakazali generalni štrajk. 

Četvoro grčkih anarhista uhapšeno i 
brutalnomučeno 

Grčka policija uhapsila je u oblasti 
Kozanija na severu Grčke četvoro 


anarhista zbog navodnog učešća u 
revolucionarnoj organizaciji Zavera 
vatrenih ćelija (Conspiracy of Cells of 
Fire). Hapšenja su izvršena u jutarnjim 
časovima 1. februara, a svi uhapšeni 
su sledećeg dana prebačeni u sedište 
policije u Atini. Andreas-Dimitris Bur- 
zukos je tokom posete roditelja bio li- 
sicama vezan za stolicu. On je ispričao 
da je bio svirepo mučen. Policijski ba- 
tinaši su mu tokom isleđivanja stavili 
kapuljaču na glavu, naterali ga da klekne 
i četiri sata ga tukli po glavi, licu i 
stomaku, a isčupali su mu i nešto kose. 
Njegovi roditelji navode da mu je lice 
bilo neprepoznatljivo, a glas promenjen 
od udaraca po viličnoj kosti. Pantelija 
Vergopulu, majka Andreasa-Dimitrisa 
Burzukosa, oglasila se otvorenim 
pismom u kome je obelodanila detalje 
policijskog nasilništva nad uhapšenima. 
,,Mehanizmi krivičnog gonjenja u 
Grčkoj slede standarde mučenja zatvo- 
ra Gvantanamo. Moj sin, kao i ostala 
trojica uhapšenih, nije tretiran kao i 
svaki drugi optuženi za krivična dela 
već sa posebnom mržnjom zato što je 
anarhista.” 


Kako bi produžila pritvor anarhistima, 
grčka policija sada pokušava da poveže 
uhapšene sa dve navodne oružane pljačke 
banke koje su se desile na širem području 
Kozanije. 

Sevilja zatrpana smećem 

Sevilja je preplavljena sa 5.000 tona sme- 
ća, koje se na ulicama ovog španskog 
grada gomila od prošle nedelje zbog 
štrajka komunalnih radnika. Gomile 
plastičnih kesa s otpacima su u nekim 
ulicama dostigle visinu od dva metra. 
Sanduci, kartonske kutije i gomile šuta su 
svuda naokolo, sprečavajući na pojedinim 
mestima prolazak vozila i pešaka. 

Štrajk je počeo 27. februara zbog prime- 
ne sporazuma iz prošle godine koji predvi- 
đa smanjenje plata za pet odsto. Budući 
da između štrajkača i uprave opštinske 
službe za odnošenje smeća do sada nije 
bilo nikakvog dogovora ni pregovora, 
ni posle osam dana nema znakova da će 
štrajk biti okončan. 

Bregovi smeća i kužni zadah truljenja 
u Sevilji najslikovitije pokazuju šta su 
,,mere štednje” i koliko su štetne po 
čoveka i njegovu okolinu. 


Centar za liberterske studije predstavlja: 

Zagrcnuti u tranziciji 

Zbirka socijalno angažovanih radova, 
u koju su ušli najbolji tekstovi prispeli 
na konkurs, objavljena je krajem 2008 . 
Obuhvata pesme, priče, gr afike, stripove, 
slike preko dvadeset stvaralaca. 

EFEKTI MERA STEDNJE NA ULICAMA SEVILJE 


Sindikalna konfederacija Anarhosindikalistička inicijativa (ASI) je propa- 
gandno-borbena anarhistička revolucionarna sindikalna organizacija, koja se 
bori za društvo bazirano na individualnoj i kolektivnoj slobodi, ravnopravnosti i 
solidarnosti, lišeno svih oblika represije, hijerarhije i vlasti čoveka nad čovekom. 

ASI je Sekcija Međunarodnog udruženja radnika i radnica (MUR-AIT-IVVA) 

Direktna akcija nastavlja tradiciju časopisa Hleb i sloboda, čiji je prvi 
broj štampan 1905. u Beogradu 

Direktna akcija se finansira vašim donacijama. Ako želite da nas podržite na ovaj 
način, novac možete uplatiti na račun Centra za liberterske studije: 

200-2269920101033-28 

Uredništvo: Milan Lukić, Slobodan Stamenčić, Ratibor Trivunac, Tadej 
Kurepa i Aleksandar Belčević (odgovorni urednik) 

Priloge i pisma slati na kontakt adresu. 

Kontakt: CLS (DA), Poštanski pretinac 6, 

11077 Beograd, Srbija 
tel. 063/1165551 
e-mail: da@inicijativa.org 
web: www.inicijativa.org 
Rukopisi ne gore. 

Tiraž: 1000 


























